Jesus as die Lam van God in Openbaring - www.bybelkennis.co.za
Jesus word regdeur Openbaring met verskillende name aangespreek (byna 30 name of titels!). Die Naam wat egter die meeste gebruik word, is Lam van God (28 keer!). Hierdie Naam gelaai met simboliek aangaande die persoon van Jesus.
Die betekenis van die lam:
Die beeld van die lam kan ons waarskynlik terugvoer na die lam wat geslag moes word tydens die Joodse Paasfees. Die bloed van die lam is dan aan die deurkosyne geverf as herinnering aan die dag toe God die Israeliete se huise verbygegaan het in Egipte (vgl. Eksodus 12:28). Later het hierdie verlossingsfees ook saamgevloei met die sonde-offer en het die Paaslam ook as sonde-offer gegeld.
Behalwe vir die gebruik van die lam as offer, word lammers oor die algemeen as hulpeloos, swak, saggeaard en onskuldig geteken (vgl. Psalm 23). In Jesaja 53 kry ons die interessante verwysing na 'n lam wat onskuldig ter slagting gelei word, 'n gedeelte wat later (in die Nuwe Testament) sterk Messiaans geïnterpreteer is.
Jesus as die Lam van God:
Jesus word op 5 plekke in die Nuwe Testament (uitgesluit Openbaring) as Lam beskryf (Johannes 1:29, 36; Handelinge 8:32; 1 Korintiërs 5:7; 1 Petrus 1:19). In elkeen van hierdie gevalle word Jesus geteken as die Offerlam wat deur sy sterwe verlossing gebring het vir die wêreld. Die Nuwe Testament-skrywers gebruik waarskynlik 'n kombinasie van die Paaslam en die lam van Jesaja 53 om Jesus se verlossing te beskryf.
Hierteenoor is die Lam van God die oorheersende benaming vir Jesus in Openbaring. In Openbaring word Jesus as Lam egter nie geteken as die lydende Messias nie. Jesus as die Lam van God is deurentyd die Oorwinnaar. Hy word telkens geteken in oorwinnende (en lewende) beskrywings. Waar Hy in stryd met die Bose kom, is die fokus deurentyd op die Lam wat as Oorwinnaar uit die stryd tree (vgl. Openbaring 12:11; 17:14). Jesus as die Lam van God word met simboliese beelde as die apokaliptiese Oorwinnaar beskryf.
Die oorwinning van die Lam, en die gepaardgaande oorlog, is verrassend anders as 'n gewone oorlog. Die Lam van God voer oorlog aan die kruis. Alhoewel die kruis self nooit in Openbaring aan die orde kom nie, sinspeel talle tekste oor die Lam van God op die kruis (vgl. Openbaring 5:6, 7:14, 12:11, 22:14). Die Lam van God wen nie wanneer sy vyande se bloed vloei nie, maar wanneer sy eie bloed vloei (Openbaring 12:11). Hy oorwin deur self geslag te word (Openbaring 5:5-6). Hierdie oorwinning van die Lam het die duisendjarige vrederyk in die hemel ingelei. Dit bring ook ewige verlossing mee vir dié wat hulle klere laat was in die bloed van die Lam.
Openbaring se beskrywing van die Jesus as die Lam van God word sterker hoe verder 'n mens in die boek in beweeg. Hiermee saam word die Lam van God al hoe sterker met God vereenselwig soos wat 'n mens deur Openbaring beweeg. In Openbaring 5:11-12 word die Lam van God besing met lofprysinge wat gelyk is aan dit waarmee God self in Openbaring 4 besing is. Teen die tyd dat ons Openbaring 22 bereik (in God se nuwe wêreld) verdwyn die onderskeid tussen God en die Lam byna heeltemal. In Openbaring 22:3 lees ons van die troon van God en van die Lam. Dan sê Johannes, asof terloops: "…en sy dienaars sal Hom dien." Alhoewel dit die troon van God en van die Lam is, is daar uiteindelik net een God wat gedien kan word.
Hierdie kragtige beskrywing van die Lam van God kom eintlik nie as 'n verrassing nie. Johannes het immers reeds die verheerlikte Christus in Openbaring 1:9-20 gesien, in sy volle heerlikheid. Die res van Openbaring bevestig bloot wat Hy oor die Christus leer ken het hier op aarde: die Lam van God as Oorwinnaar, ewige Koning, en God.